De er ellevilde i Thy efter det nu står klart at Thy får Danmarks første nationalpark! -  Det er en utrolig glædelig nyhed, siger Ejner Frøkjær, der er formand for styregruppen for undersøgelsesprojektet. -  Det har stor betydning for Thy som område, at vi får nationalparken. Det gælder både for turisterhvervet, naturen, erhvervslivet og mulighederne for at profilere vores smukke egn, siger Ejner Frøkjær. Helt super Også borgmester i Thisted Kommune, Erik Hove Olesen, er begejstret over udpegningen. -  Det er simpelthen super for os. Det er rigtig flot, at det lykkes os at komme så langt, når man tænker på den lokale modstand, der var i starten af projektet. Det er et eksempel på, hvor langt man kan komme med dialog og samarbejde, siger han. -  For kommunen betyder det, at vi nu får helt særlige muligheder for at sælge Thy og blive kendt for som Danmarks første nationalpark, siger han. Miljøministerens udpegning skal nu til høring i fire måneder. Ejner Frøkjær forventer, at nationalparken kan være en realitet inden for et års tid.

Opsummering:
Udpeget som landets første nationalpark